text: Familie Journalen hitter i Syddanmark
  07 januar 2017 kl. 08.55
  Langt de fleste læsere af Familie Journalen bor i Syddanmark.
  Hvis du bor i Region Syddanmark, så er der en god chance for, at du har Familie Journalen liggende på bordet.
  Faktisk bor 28,1 procent af alle Familie Journal-læsere i Syddanmark og regionen har dermed suverænt flest læsere.
  Søren Johannesen, chefredaktør, Familie Journalen: "Familie Journalen handler om hygge, traditioner, danske værdier og almindelige mennesker."
  I år har ugebladet 140-års jubilæum og har i dag omkring 400.000 ugentlige læsere. For chefredaktør Søren Johannesen er det ikke overraskende at syd- og sønderjyderne er nogle af de flittigste læsere.
  - Vi har altid haft en stærk læserskare i Syd- og Sønderjylland. Familie Journalen handler om hygge, traditioner, danske værdier og almindelige mennesker, der interesserer sig for hinanden, og det er jo et kendetegn for Syd- og Sønderjylland, siger chefredaktøren.
  Familien Aller, der startede bladet tilbage i 1877 kom oprindeligt fra Aller ved Christiansfeld.
  